ইউক্রেন যুদ্ধে মৃত্যু হয়েছে ২৬ ভারতীয়র! জানাল কেন্দ্র

ওয়েব ডেস্ক : তিন বছরের বেশি সময় ধরে চলছে রাশিয়া-ইউক্রেন যুদ্ধ (Russia-Ukraine war)। সেই যুদ্ধে পুতিনের দেশের হয়ে লড়ছেন ভারতীয়রা (Indians)! ২০২৪ সাল থেকে এই ধরণের খবর সামনে আসতে থাকে। সেই খবর সামনে আসতেই বেশ কয়েকজন ভারতীয়কে উদ্ধার করা হয়েছে। অভিযোগ, এখনও সবাইকে উদ্ধার করা যায়নি। তাঁদের মধ্যে ২৬ জনের মৃত্যু হয়েছে। নিখোঁজ সাত জন।

গতবছর হায়দরাবাদের সাংসদ আসাদুদ্দিন ওয়েইসি অভিযোগ করেছিলেন, ভারতের বিভিন্ন রাজ্য থেকে ভারতীয়দের কাজের লোভ দেখিয়ে নিয়ে যাওয়া হচ্ছে। কিন্তু কাজের বদলে তাঁদেরকে যুদ্ধের প্রশিক্ষণ দেওয়া হয় বলে খবর। তার পরেই তাদেরকে সরাসরি যুদ্ধে নামিয়ে দেওয়া হত। এই বিষয়কে স্বীকার করেছে কেন্দ্রের বিজেপি সরকারও।

আরও খবর : ইন্দোনেশিয়ায় মর্মান্তিক ঘটনা! তদন্তে পুলিশ

চলতি বছর সংসদে শীতকালীন অধিবেশনে এ নিয়ে সরব হতে দেখা যায় তৃণমূল (TMC) সাংসদ সাকেত গোখলে এবং কংগ্রেস সাংসদ রণদীপ সুরজেওয়ালাকে। বিরোধী দুই সাংসদের প্রশ্নে বিদেশমন্ত্রকের প্রতিমন্ত্রী কীর্তিবর্ধন সিং জানিয়েছেন, রুশ সেনায় ২০২ জন ভারতীয়কে নিয়োগ করা হয়েছিল। এদের মধ্যে দেশে ফেরানো হয়েছে ১১৯ জনকে। তবে প্রাণ হারিয়েছেন ২৬ জন। এখনও পুতিনের দেশে আটকে ৫০ জন ভারতীয়। তাদেরকে উদ্ধারের চেষ্টা চালানো হচ্ছে।

প্রসঙ্গত, তিন বছরের বেশি সময় ধরে চলছে রাশিয়া-ইউক্রেন যুদ্ধ। এই যুদ্ধে বহু রুশ সেনা প্রাণ হারিয়েছেন। ফলে রাশিয়ার সেনার পরিমান বাড়ানোর দিকে জোর দিয়েছিলেন প্রেসিডেন্ট ভ্লাদিমির পুতিন। ফলে সেখানে ভুল বুঝিয়ে নিয়োগ করা হয় বহু ভারতীয়কে। এখনও সেই পরিস্থিতি বজায় রয়েছে। অন্যদিকে এখনও অনেক নিখোঁজ ভারতীয়দের খোঁজ দিতে পারেনি রাশিয়ার আধিকারিকরা।