যুদ্ধ বিরতি না করলে আমেরিকা মধ্যস্থতায় নেই, কেন এই হুঁশিয়ারি?

ওয়েবডেস্ক: এবার রাশিয়া ও ইউক্রেনের (Russia Ukraine War) উদ্দেশে ট্রাম্প (Donald Trump) সরকারের চরম বার্তা। ‘কয়েক দিনের মধ্যে ইউক্রেনে যুদ্ধবিরতির (Ceasefire) চুক্তি করুন, নাহলে আমেরিকা মধ্যস্থতা (Mediate) থেকে বেরিয়ে যাবে’। মার্কিন সেক্রেটারি অফ স্টেট মার্কো রুবিও প্যারিসে এই কথা বলেছেন। তিনি বলেছেন, মাসের পর মাস অপেক্ষা করবে না আমেরিকা প্রসঙ্গত, নির্বাচনী প্রচারের সময় ট্রাম্প বলেছিলেন, প্রেসিডেন্ট হলে ২৪ ঘণ্টার মধ্যে যুদ্ধ থামাবেন। সেই সব কথাও মনে করিয়ে দিচ্ছেন আমেরিকার ট্রাম্প-বিরোধী মহল। সব মিলিয়ে রাশিয়া-ইউক্রেন যুদ্ধ থামাতে গিয়ে নাজেহাল ট্রাম্প।

২০২২ সালের ২৪ ফেব্রুয়ারি রাশিয়া ইউক্রেনে অভিযান শুরু করে। তারপর থেকে দুই দেশের যুদ্ধ এখনও চলছে। রাশিয়ার বিরুদ্ধে ইউক্রেনেকে ক্রমাগত সাহায্য করে পশ্চিমী বিশ্বের দেশগুলি। তার মধ্যে সবার সামনে ছিল আমেরিকা। ডোনাল্ড ট্রাম্প ক্ষমতায় এসে সেই নীতিতে বদল আনেন। তিনি ইউক্রেনকে যুদ্ধে অস্ত্র সাহায্য করা হবে না বলে জানিয়ে দেন। ট্রাম্প যুদ্ধ থামাতে মধ্যস্থতা শুরু করেন দুই দেশের সঙ্গে। হোয়াইট হাউসে ইউক্রেনের প্রেসিডেন্ট ভ্লদিমির জেলোনস্কির সঙ্গে তর্কেও জড়ান ট্রাম্প। বৈঠক না করে বেরিয়ে গিয়েছিলেন ইউক্রেনের প্রেসিডেন্ট। তবু তারপর আশার আলো দেখা গিয়েছিল। ইতিমধ্যে আমেরিকা প্রতিনিধি পাঠিয়েছিলেন রাশিয়ায়। পুতিনের সঙ্গে এগিয়েছে কথাও। তবু চূড়ান্ত পথ বের করতে পারেননি ট্রাম্প।
রাশিয়া ইউক্রেন যুদ্ধ নিয়ে উদ্বিগ্ন সারা বিশ্ব। ট্রাম্প জোরালো উদ্যোগ নিয়েছিলেন এই যুদ্ধ থামাতে। তবে কি তা বিশবাঁও জলে?